Okresná prokuratúra Bratislava I 
Kvetná 13, 820 05 Bratislava 2

Sp. zn. : 4 Pv 465/14/1101	Bratislava I, 11.3.2015
EEČ : 2-8-61-2015

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
16. 08. 2014 v čase okolo 21:55 hod. v Bratislave, na Pánskej ulici, pod schodmi vedúcimi k Dómu sv. Martina, bez akéhokoľvek dôvodu fyzicky napadol poškodeného XXXXX a to takým spôsobm, že na neho zozadu skočil, v dôsledku čoho obaja spadli na zem, následne si obvinený na poškodeného kľakol, vytiahol predmet pripomínajúci plastovú rúčku od zubnej kefky na konci s predmetom podobajúcim sa žiletke a porezal poškodeného na pere a keď sa snažil poškodený, ktorý si kryl tvár, postaviť, kopol ho obvinený cca päťkrát kolenom do hlavy a keď sa poškodenému podarilo postaviť, obvinený ho ešte cca minimálne desaťkrát udrel päsťami do rúk, ktorými si poškodený kryl svoju tvár a hlavu a týmto spôsobom mu spôsobil reznú ranu na pere a vybil mu predný horný keramický zub číslo 1, 

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Okresného riaditeľstva PZ Bratislava I začal uznesením ČVS: ORP-1326/SMS-B1-2014 zo 17. 08. 2014 trestne stíhať XXXXX ako obvineného z  prečinu výtržníctva podľa § 364 odsek 1 písmeno a) Trestného zákona na skutkovom základe uvedenom vo výrokovej časti uznesenia. K tomuto postupu ho oprávňovali výsledky vykonaného vyšetrovania. 

Keďže vznikla pochybnosť o duševnom zdraví obvineného, z dôvodu jeho mimoriadne neprimeraného a nedôvodného agresívneho chovania, pribral poverený príslušník, na základe príkazu sudcu Okresného súdu Bratislava I číslo 0Tp 447/2014 z 10. 09. 2014, do konania dvoch súdnych znalcov z odvetvia psychiatrie, XXXXX a XXXXX, ktorí preskúmali duševný stav obvineného XXXXX. Zo záverov súdnoznaleckého psychiatrického posudku znalcov vyplynulo, že obvinený v čase spáchania skutku, pred ním a i v súčasnosti trpí prechodnou duševnou chorobou a to exotoxickou psychotickou epizódou, ktorá má pôvod v dlhodobejšom zneužívaní omamných látok (metamfetamín, LSD, kanabis) a škodlivým pitím alkoholu. Pre túto duševnú chorobu obvinený nie je schopný rozpoznať nebezpečnosť svojho konania a nie je schopný ho ani ovládať. Z tohto dôvodu nie je schopný ani chápať zmysel trestného konania. Motivácia jeho konania v čase činu bola chorobne podmienená, pod vplyvom zrakových a sluchových halucinácií a s tým súvisiacim paranoidným prežívaním.  Jeho pobyt na slobode znalci považujú za nebezpečný z dôvodu porúch jeho správania, predovšetkým heteroagresivitu (agresivitu zameranú na ľudí) pre duševnú prechodnú chorobu podmienenú predovšetkým omamnými látkami, pričom touto duševnou chorobou trpel v čase skutku a aj v súčasnosti trpí. Z týchto dôvodov znalci navrhli uložiť obvinenému ochranné psychiatrické liečenie ústavnou formou a po odznení psychotických príznakov mu navrhujú uložiť ochranné protitoxikomanické liečenie ústavnou formou. 

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak trestný zákon neustanovuje inak. 

Keďže ďalšie trestné stíhanie obvineného pre jeho nepríčetnosť, z dôvodu  absencie schopnosti rozpoznať protiprávnosť konania a schopnosti ho ovládať, je zo zákona neprípustné, rozhodla som spôsobom uvedeným vo výrokovej časti tohto uznesenia. Okresnému súdu Bratislava I bude podaný návrh na uloženie ochranného psychiatrického a protitoxikomanického liečenia ústavnou formou obvinenému XXXXX. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Eva Pažitná
prokurátorka